
KOMUNALNO PODUZEĆE 
KEMAUČEK d.o.o.         
Trg svete Marije 26, Bednja
                    
KLASA: 400-05/26-50/1 URBROJ:2186 – 13 – 01 – 01 – 26 -1
Bednja,            2026.
Na temelju članka 15. stavka 2. Zakona o javnoj nabavi ("Narodne novine" broj 120/16, 114/22 i 48/26; u daljnjem tekstu: ZJN 2016), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 17. Izjave o osnivanju trgovačkog društva Kemauček d.o.o., posl. broj OU 16/09-1, direktor trgovačkog društva Kemauček d.o.o. donosi:


PRAVILNIK
o provedbi postupaka jednostavne nabave


I.  OPĆE ODREDBE

Članak 1.
Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci pripreme, provedbe i ugovaranja nabave robe i usluga te provedbe projektnih natječaja procijenjene vrijednosti manje od 50.000,00 eura, odnosno radova procijenjene vrijednosti manje od 100.000,00 eura, koje provodi komunalno poduzeće Kemauček d.o.o. kao javni naručitelj.

Članak 2.
(1) Pojmovi u smislu ovog Pravilnika imaju sljedeća značenja:
1. Procijenjena vrijednost je ukupna procijenjena vrijednost predmeta nabave bez poreza na dodanu vrijednost (PDV-a)
2. Gospodarski subjekt je fizička ili pravna osoba, uključujući podružnicu, ili javno tijelo ili zajednica tih osoba ili tijela, uključujući svako njihovo privremeno udruženje, koja na tržištu nudi izvođenje radova ili poslova, isporuku robe ili pružanje usluga
3. Kriterij za odabir ponude je mjerilo za rangiranje valjanih ponuda i odabir najpovoljnije ponude
4. Modul jednostavne nabave je dio Elektroničkog oglasnika javne nabave Republike Hrvatske (u daljnjem tekstu: EOJN RH) putem kojeg se provode postupci jednostavne nabave, uključujući slanje poziva na dostavu ponude i/ili javnu objavu poziva
5. Naručitelj je komunalno poduzeće Kemauček d.o.o.



6. Ponuditelj je gospodarski subjekt koji je dostavio ponudu
7. Nepravilna ponuda je svaka ponuda koja nije sukladna dokumentaciji o nabavi, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške
8. Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta i ponuda ponuditelja za kojeg se utvrdi da je u sukobu interesa sukladno odredbama članka 81. ZJN 2016
9. Neprikladna ponuda je svaka ponuda koja nije relevantna za sklapanje ugovora o nabavi jer bez značajnih izmjena ne može zadovoljiti potrebe i zahtjeve naručitelja propisane u dokumentaciji postupka jednostavne nabave
10. Valjana ponuda je svaka ponuda koju je pravodobno podnio ponuditelj koji nije isključen iz postupka jednostavne nabave i ispunjava kriterije za odabir gospodarskog subjekta te koja nije nepravilna, neprihvatljiva ili neprikladna.
11. Projektni natječaj je postupak koji omogućava naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta koji je odabrao ocjenjivački sud nakon provedenog natjecanja sa ili bez dodjele nagrada
12. Zahtjev na dostavu ponude je zahtjev kojim Naručitelj poziva gospodarske subjekte na dostavu ponude.
13. Ugovor o nabavi i narudžbenica koja sadrži sve bitne sastojke ugovora, su dokumenti kojima se ugovaraju prava i obveze između Naručitelja i odabranog ponuditelja iz provedenog postupka jednostavne nabave, a čiji je predmet izvođenje radova, isporuka robe ili pružanje usluga.
(2) Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 3.
U provedbi postupaka jednostavne nabave roba, usluga i radova, osim odredbi ovog Pravilnika primjenjuju se i drugi važeći zakonski i podzakonski propisi, a koji se odnose na pojedini predmet nabave u smislu posebnih propisa.



II. NAČELA 

Članak 4.
	(1) Naručitelj je u primjeni ovog Pravilnika u odnosu na sve gospodarske subjekte obvezan primjenjivati načela javne nabave, osobito načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su
načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
	(2)  Jednostavna nabava ne smije biti osmišljena s namjerom izbjegavanja primjene ZJN
2016 ili postupaka jednostavne nabave propisanih ovim Pravilnikom ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
	(3) Naručitelj je obvezan primjenjivati odredbe ove Odluke na način koji omogućava učinkovitu jednostavnu nabavu te ekonomično i svrhovito trošenje javnih sredstava.

III. SPRJEČAVANJE SUKOBA INTERESA

Članak 5.
Na sve postupke jednostavne nabave koji se provode na temelju ovoga Pravilnika na odgovarajući način primjenjuju se odredbe članaka 75.- 83. ZJN 2016 kojima se uređuju sprječavanje, prepoznavanje i uklanjanje sukoba interesa.


IV. POSTUPCI JEDNOSTAVNE NABAVE

Članak 6.
Postupci jednostavne nabave u smislu ovog Pravilnika jesu:
1. izravno ugovaranje
2. poziv na dostavu ponude odabranim gospodarskim subjektima
3. javna objava poziva na dostavu ponude

1.  Izravno ugovaranje
Članak 7.
(1) Izravno ugovaranje je postupak jednostavne nabave koji se primjenjuje za nabavu robe, usluga i radova te provedbu projektnih natječaja procijenjene vrijednosti manje od 8.000,00 eura.
(2) Izravno ugovaranje provode nadležne organizacijske jedinice Naručitelja,  upućivanjem zahtjeva za dostavu ponude jednom ili više gospodarskih subjekata. Na dostavu ponude najmanje jednom (1) gospodarskom subjektu, u pravilu putem sredstava elektroničke komunikacije.
(3) Ponude u postupcima izravnog ugovaranja mogu se dostaviti drugim elektroničkim sredstvima, elektroničkom poštom, neposrednom predajom, ili putem ovlaštenog pružatelja poštanskih usluga ili druge odgovarajuće kurirske službe ili osobno od strane gospodarskog subjekta.
        (4) Narudžbenica sadrži podatke o Naručitelju i gospodarskom subjektu – dobavljaču, vrsti roba/usluga/radova koje se nabavljaju uz specifikaciju jedinica mjere, količine, jedinične cijene, ukupne cijene, roka i mjesta isporuke roba/pružanja usluga/izvođenja radova te ostale podatke koje Naručitelj smatra nužnim, ovisno o predmetu nabave. 
         (5) Ovisno o vrsti i složenosti predmeta nabave, Naručitelj može na temelju prethodno odobrene ponude sklopiti ugovor s gospodarskim subjektom.
         (6) Narudžbenicu, zaključak i/ili Ugovor potpisuje odgovorna osoba Naručitelja ili osoba koju on ovlasti.
          (7) Iznimno u slučaju nabave robe, usluga, radova, te provedbu projektnih natječaja malih iznosa vrijednosti za koje nije izdana pisana narudžbenica , zaključak ili ugovor s predmetom nabave, ovlaštena osoba koja je izvršila narudžbu na drugi uobičajeni način ovjeriti će ispostavljeni predračun ili račun za predmetnu narudžbu.


2. Poziv na dostavu ponude odabranim gospodarskim subjektima

Članak 8.
(1) Poziv na dostavu ponude odabranim gospodarskim subjektima postupak je jednostavne nabave koji se primjenjuje za nabavu robe, usluga i radova te provedbu projektnih natječaja procijenjene vrijednosti jednake ili veće od 8.000,00 eura, a jednake ili manje od 25.000,00 eura za robe i usluge te provedbu projektnog natječaja odnosno 45.000,00 eura za radove.
(2) Postupak se provodi upućivanjem poziva na dostavu ponude na adrese najmanje tri (3) gospodarska subjekta putem modula jednostavne nabave u EOJN RH.
(3) Iznimno od prethodnog stavka ovoga članka, ovisno o prirodi predmeta nabave i razini tržišnog natjecanja, a uvažavajući načelo učinkovitosti i ekonomičnosti, broj gospodarskih subjekata kojima se upućuje poziv na dostavu ponude može biti i manji od tri (3).

3. Javna objava poziva na dostavu ponude

Članak 9.
(1) Javna objava poziva na dostavu ponude postupak je jednostavne nabave koji se primjenjuje za nabavu robe i usluga te provedbu projektnog natječaja čija je procijenjena vrijednost veća od 25.000,00 eura i manja od 50.000,00 eura te za nabavu radova čija je procijenjena vrijednost veća od 45.000,00 eura i manja od 100.000,00 eura.
         (2) Postupak se provodi putem javne objave poziva na dostavu ponude u modulu jednostavne nabave i u kojem svaki zainteresirani gospodarski subjekt može predati ponudu.
             (3) Iznimno od stavka 2. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 8. ovog Pravilnika:
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe
b) ako iz tehničkih razloga predmet nabave može isporučiti samo određeni gospodarski subjekt ili
c) ako je to nužno radi zaštite isključivih prava, uključujući prava intelektualnog vlasništva
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
         (4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave.

V. PROVEDBA POSTUPKA JEDNOSTAVNE NABAVE PUTEM MODULA EOJN RH

Članak 10.
         (1) Postupci jednostavne nabave iz članka 8. i 9. ovog Pravilnika započinju donošenjem Odluke o početku postupka jednostavne nabave.
         (2) Zahtjev za pokretanje postupka jednostavne nabave podnosi direktor Naručitelja, na temelju iskazane potrebe zaposlenika ili potrebe koja proizlazi iz redovitog poslovanja Naručitelja.
         (3) Odluku o početku postupka jednostavne nabave donosi direktor, 
a sadrži najmanje:
1. podatke o naručitelju
2. naziv i opis predmeta nabave
3. evidencijski broj nabave
4. procijenjenu vrijednost predmeta nabave
5. način provedbe postupka, uključujući podatak provodi li se postupak putem javne objave u EOJN
6. podatke o članovima stručnog povjerenstva za pripremu i provedbu postupka jednostavne nabave
7. obrazloženje razloga za iznimku od javne objave ili pozivanje manje od tri gospodarska subjekta, ako je primjenjivo.
         (4) Stručno povjerenstvo sastoji se od najmanje dva člana.
         (5) Članovi stručnog povjerenstva ne moraju biti zaposlenici Naručitelja.

Članak 11.
Dokumentacija u postupku jednostavne nabave mora biti jasna, precizna, razumljiva i nedvojbena te izrađena na način da omogući podnošenje usporedivih ponuda.

Članak 12.
(1) Kriterij za odabir najpovoljnije ponude u postupcima jednostavne nabave može biti:
· cijena ponude
· cijena ponude i kvaliteta
(2) Naručitelj uspoređuje cijenu ponude bez poreza na dodanu vrijednost.

Članak 13.
(1) Za svaki postupak ili za svaku grupu (ako je nabava podijeljena na grupe), koji se provodi putem modula jednostavne nabave, u Pozivu na dostavu ponude obavezno se navode:
· podatci o naručitelju
· evidencijski broj nabave
· naziv i opis predmeta nabave
· procijenjena vrijednost nabave
· glavno mjesto izvršenja, NUTS kod i trajanje ugovora
· podatak o tome je li nabava povezana s projektom ili programom financiranim iz fondova EU
· kriterij za odabir ponude
· troškovnik
(2) Poziv na dostavu ponude može sadržati i druge podatke koje naručitelj ocijeni potrebnim, ovisno o predmetu nabave, a osobito kriterije za kvalitativni odabir (osnove za isključenje i uvjete sposobnosti), vrstu i oblik jamstva, tehničke specifikacije, prijedlog ugovora, elemente ponude (dokumente) koje naručitelj očekuje da će gospodarski subjekti dostaviti, odredbe koje se odnose na zajednicu ponuditelja, podugovaratelje, oslanjanje na sposobnost drugih gospodarskih subjekata i drugo prema potrebi.
(3) Ukoliko naručitelj u Pozivu na dostavu ponuda propiše kriterije za kvalitativni odabir, može koristiti ESPD obrazac kao sredstvo njihovog dokazivanja ili preliminarnog dokazivanja.

Članak 14.
(1) Naručitelj može u Pozivu na dostavu ponuda od gospodarskih subjekata tražiti slijedeće vrste jamstava:
1. jamstvo za ozbiljnost ponude, za slučaj odustajanja ponuditelja od svoje ponude u roku njezine valjanosti, neprihvaćanja ispravka računske greške, nedostavljanja dokaza o ispunjenju posebnih uvjeta za izvršenje ugovora i dokaza o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su traženi u Pozivu na dostavu ponuda, odbijanja potpisivanja ugovora ili nedostavljanja jamstva za uredno ispunjenje ugovora
2. jamstvo za uredno ispunjenje ugovora, za slučaj povrede ugovornih obveza
3. jamstvo za otklanjanje nedostataka u jamstvenom roku, za slučaj da nalogoprimac u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete
4. jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti.
(2) Ako tijekom postupka jednostavne nabave istekne rok valjanosti ponude ili jamstva za ozbiljnost ponude, stručno povjerenstvo će prije odabira zatražiti produženje roka valjanosti ponude i jamstva od ponuditelja koji je podnio najpovoljniju ponudu, u primjerenom roku ne kraćem od tri (3) radna dana.

Članak 15.
Rok za dostavu ponuda mora biti primjeren predmetu nabave  u pravilu ne  kraći od pet
dana od dana dostave poziva na dostavu ponuda. Dostava poziva podrazumijeva upućivanje na adrese odabranih gospodarskih subjekata putem modula EOJN ili objavu poziva putem modula EOJN, osim u slučaju žurnost ili drugih opravdanih razloga.


Članak 16.
(1) Tijekom roka za dostavu ponuda, a najkasnije jedan dan prije isteka roka za dostavu ponuda, naručitelj može izmijeniti dokumentaciju o postupku jednostavne nabave ili pozvati dodatne gospodarske subjekte da dostave ponude.
(2) Gospodarski subjekti mogu tijekom roka za dostavu ponuda najkasnije jedan dan prije isteka roka zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva na dostavu ponude primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen najkasnije jedan prije roka koji je određen kao rok za dostavu ponuda.
(3) Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv.


Članak 17.
(1) Ponude se podnose isključivo elektronički, putem sustava EOJN RH, do naznačenog roka za dostavu ponuda.
(2) Naručitelj može propisati da se dijelovi ponude koje nije moguće dostaviti elektronički dostave fizički na adresu naznačenu u pozivu. Zaprimanje ne elektroničkih dijelova ponude vrši se upisivanjem u Upisnik o zaprimanju ponuda prema redoslijedu zaprimanja.

Članak 18.
(1) Sustav EOJN RH automatski otvara ponude po isteku roka za njihovu dostavu i pritom generira zapisnik o otvaranju ponuda.
(2) U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda, dok naručitelj evidentira pristigle fizičke dijelove u zapisniku generiranom u sustavu EOJN RH.
(3) Ponude otvara najmanje jedan član stručnog povjerenstva za nabavu.

Članak 19.
(1) Nakon otvaranja ponuda, provodi se pregled i ocjena pristiglih ponuda isključivo u sustavu EOJN RH.
(2) Naručitelj slijedećim redoslijedom provjerava:
· dostavu i valjanost jamstva za ozbiljnost ponude (ako je propisano)
· provjeru osnova za isključenje gospodarskog subjekta (ako je primjenjivo)
· provjeru kriterija za odabir gospodarskog subjekta (ako je primjenjivo)
· provjeru konačne valjanosti ponude
· eventualnu korekciju cijene ili vrijednosti kriterija, uz obrazloženje
· rangiranje valjanih ponuda prema propisanom kriteriju za odabir najpovoljnije ponude.
(3) Tijekom pregleda i ocjene ponuda, naručitelj komunicira s ponuditeljima isključivo putem e-Sandučića na EOJN RH. Pritom može tražiti pojašnjenje ponude, prihvat računske greške, dostavu dokaza o ispunjavanju kriterija za kvalitativni odabir, dodatnu dokumentaciju, produljenje roka valjanosti ponude i drugo.
(4) Naručitelj je obvezan odbiti ponudu za koju utvrdi da je nepravilna, neprihvatljiva ili neprikladna.
(5) Rezultat pregleda i ocjene ponuda je Zapisnik o pregledu i ocjeni ponuda, koji potpisuju članovi stručnog povjerenstva za nabavu.

Članak 20.
(1) Na temelju rezultata pregleda i ocjene ponuda te kriterija za odabir ponude, naručitelj donosi odluku o odabiru.
(2) Ako su dvije ili više valjanih ponuda jednako rangirane prema kriteriju za odabir ponude, naručitelj će odabrati ponudu koja je ranije elektronički zaprimljena u EOJN RH.
(3) Za odabir ponude dovoljna je jedna valjana ponuda.

Članak 21.
(1) Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka, da su bile poznate prije
2. postanu poznate okolnosti zbog kojih bi sadržaj poziva na dostavu ponuda bio bitno drukčiji, da su bile poznate prije
3. nije pristigla nijedna ponuda
4. nakon isključenja ili odbijanja ponuda ne preostane nijedna valjana ponuda
5. cijena najpovoljnije ponude veća od procijenjene vrijednosti predmeta nabave, osim ako naručitelj ima ili će imati osigurana sredstva
6. cijena svih ponuda jednaka ili veća od pragova jednostavne nabave
7. ako je to potrebno radi zaštite javnog interesa.
(2)  U slučaju poništenja postupka jednostavne nabave, naručitelj donosi odluku o poništenju.

Članak 22.
(1) Odluka o odabiru ili odluka o poništenju generiraju se putem sustava EOJN RH i javno se objavljuju, zajedno s pripadajućim zapisnikom o pregledu i ocjeni ponuda.
(2) Odluka o odabiru ponude donosi se u roku od 30 dana od isteka roka za dostavu ponuda, a odluka o poništenju postupka donosi se u roku od 30 dana od nastanka razloga za poništenje postupka, osim ako je naručitelj u Pozivu odredio duži rok.


Članak 23.
(1) Ponuditelj može putem EOJN RH, po objavi odluke o odabiru ili odluke o poništenju, tražiti uvid u ponudu i druge dijelove dokumentacije (komunikaciju naručitelja s gospodarskim subjektima tijekom pregleda i ocjene ponuda).
(2) U slučaju da je postupak bio podijeljen u grupe, ponuditelju je dopušteno tražiti uvid samo u ponude i dokumentaciju vezanu za grupe za koje je podnio ponudu.
(3) Naručitelj odobrava ili odbija zahtjev za uvidom putem EOJN RH.


VI. PRIGOVOR

Članak 24.
(1) Protiv odluke o odabiru ili odluke o poništenju donesene u postupku jednostavne
nabave procijenjene vrijednosti veće od 15.000,00 eura, ponuditelj koji ima ili je imao pravni interes za dobivanje određenog ugovora o nabavi i koji je pretrpio ili bi mogao pretrpjeti štetu od navodnoga kršenja subjektivnih prava, ima pravo izjaviti prigovor.
(2) Rok za izjavljivanje prigovora iznosi 5 (pet) dana od dana objave odluke o odabiru ili odluke o poništenju postupka.
(3) Prigovor se izjavljuje direktoru Naručitelja u pisanom obliku, putem modula jednostavne nabave u EOJN RH.
(4) Podnošenje prigovora odgađa sklapanje ugovora o nabavi ili izdavanje narudžbenice.
(5) U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten.

Članak 25.
(1) Prigovor mora sadržavati najmanje:
· podatke o ponuditelju koji podnosi prigovor
· oznaku postupka jednostavne nabave
· odluku naručitelja na koju se prigovor odnosi
· razloge prigovora (opis nepravilnosti i obrazloženje).
(2) Ako prigovor sadrži kakav nedostatak koji onemogućuje postupanje po istom
odnosno ako je nerazumljiv ili nepotpun, naručitelj će pozvati podnositelja prigovora da u roku od 3 (tri) dana otkloni nedostatak, uz upozorenje na pravne posljedice nepostupanja.
(3) Podnositelj može odustati od prigovora sve do objave odluke direktora Naručitelja po prigovoru.
(4) Odustanak od prigovora ne može se opozvati.

Članak 26.
(1) U postupku odlučivanja o prigovoru, direktor može:
1. obustaviti postupak, ako podnositelj odustane od prigovora
2. odbaciti prigovor kao nepravodoban, nedopušten, izjavljen od neovlaštene osobe i u kojem nedostatci nisu otklonjeni u naknadno danom roku, a po prigovoru se ne može postupiti
3. odbiti prigovor kao neosnovan
4. usvojiti prigovor i poništiti odluku o odabiru, nakon čega će se provesti ponovni
postupak pregleda i ocjene ponuda i donijeti nova odluka o odabiru.
          (2) Odluka o prigovoru dostavlja se podnositelju prigovora putem modula jednostavne nabave u EOJN RH, u roku od 5 dana od dana podnošenja prigovora. Odluka o prigovoru mora sadržavati obrazloženje. 
          (3) Protiv odluke direktora donesene povodom prigovora, žalba nije dopuštena
          (4) Podnositelju prigovora ne pripada pravo na naknadu troškova u postupku po izjavljenom prigovoru.
          (5) Prigovor izjavljen protiv odluke o odabiru sprječava nastanak ugovora o nabavi odnosno okvirnog sporazuma.
          (6) Prigovor izjavljen protiv odluke o poništenju sprječava provedbu novog postupka nabave.
          (7) Ako je predmet nabave podijeljen na grupe, prigovor ima odgodni učinak samo u odnosu na grupu predmeta nabave na koju se odnosi. 


VII. SKLAPANJE I IZVRŠENJE UGOVORA

Članak 27.
        (1) U postupcima jednostavne nabave iz članka 6. ovog Pravilnika, s odabranim ponuditeljem sklapa se ugovor u pisanom obliku ili se izdaje narudžbenica. Narudžbenica mora sadržavati sve bitne sastojke ugovora.
        (2) Ugovor o nabavi mora biti sklopljen u skladu s uvjetima iz zahtjeva odnosno poziva na dostavu ponuda i odabranom ponudom, najkasnije u roku od 30 dana od završetka postupka.
        (3) Putem EOJN RH moguće je razmjenjivati ugovor ili okvirni sporazum u digitalnom obliku između ugovornih strana uz korištenje kvalificiranog elektroničkog potpisa.

Članak 28.
(1) Naručitelj je obvezan ažurno voditi registar ugovora u EOJN RH u skladu sa ZJN 2016 i podzakonskim propisima.
(2) U registar ugovora unose se podaci o ugovorima čija je procijenjena vrijednost jednaka ili veća od 8.000,00 eura bez PDV-a.


VIII. PRIJELAZNE I ZAVRŠNE ODREDBE

Članak 29.
         (1) Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave od 4. svibnja 2021. godine.
         (2) Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave od 4. svibnja 2021. godine.



Članak 30.
Ovaj Pravilnik stupa na snagu 01. rujna 2026. godine te će se objaviti na mrežnim stranicama Općine Bednja i učiniti dostupnim u Elektroničkom oglasniku javne nabave Republike Hrvatske (EOJN RH).



								Direktor:

							      Valentina Bunić








































OBRAZLOŽENJE
I. PRAVNI TEMELJ ZA DONOŠENJE PREDMETNOG PRAVILNIKA
Pravni temelj za donošenje Pravilnika o provedbi postupaka jednostavne nabave je članka 15. stavka 2. Zakona o javnoj nabavi ("Narodne novine" broj 120/16, 114/22 i 48/26; u daljnjem tekstu: ZJN 2016), koji propisuje da pravila, uvjete i postupke jednostavne nabave za nabavu robe, usluga i radova te provedbu projektnih natječaja procijenjene vrijednosti ispod pragova primjene ZJN 2016. naručitelj uređuje općim aktom i članak 17. Izjave o osnivanju trgovačkog društva Kemauček d.o.o., posl. broj OU 16/09-1 na temelju koje direktor Naručitelja donosi ovaj Pravilnik.

OCJENA STANJA I OSNOVNA PITANJA KOJA SE TREBAJU UREDITI PREDMETNOM ODLUKOM

Dana 16. svibnja 2026.g. stupio je na snagu Zakon o izmjenama i dopunama Zakona o javnoj nabavi („Narodne novine“ broj 48/26) kojim se od 01. rujna 2026.g. povećavaju pragovi za jednostavnu nabavu te iznose 50.000,00 eura za robu i usluge te 100.000,00 eura za radove.
Ujedno se, radi jačanja transparentnosti i antikorupcijskih učinaka, uvodi obveza provođenja nabave iznad 15.000,00 eura putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH) te obveza javne objave poziva na dostavu ponuda za nabave iznad 25.000,00 eura za robu i usluge te iznad 45.000,00 eura za radove.
U članku 86. stavak 3. Zakon o izmjenama i dopunama Zakona o javnoj nabavi propisana je obaveza naručitelja da u roku od 3 mjeseca usklade svoje opće akte kojima se uređuju pravila, uvjeti i postupci jednostavne nabave s odredbama predmetnog Zakona.
U općem aktu o jednostavnoj nabavi naručitelji su dužni urediti pravila o poštivanju načela javne nabave i sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima putem prigovora odgovornoj osobi naručitelja za nabave čija je procijenjena vrijednost veća od 15.000,00 eura te o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
Slijedom navedenog, donošenje ovog Pravilnika predlaže se radi potrebe usklađivanja s važećim zakonodavnim okvirom osobito u kontekstu vrijednosnih pragova, osiguranja načela javne nabave, uređenja pravila o sukobu interesa i instituta prigovora kao posebnog oblika pravne zaštite, propisivanje načina provedbe pojedinih postupaka jednostavne nabave te uvođenja i razrade digitaliziranih postupaka provedbe putem EOJN RH.
II. OCJENA SREDSTAVA POTREBNIH ZA PROVOĐENJE OPĆEG AKTA TE NAČIN KAKO ĆE SE OSIGURATI
Za provođenje predloženog općeg akta u poslovanju komunalnog poduzeća Kemauček d.o.o. nije potrebno osigurati dodatna financijska sredstva.

